Lipsk, Depsk, Drjenow. Zachadny pětk su študańce sorabistiki woglědali pó kólasu serbskim luźam w Depsku a Drjenowje.
Te študańce su byli tśo: Franz Deuse z Picnja (absolwent Dolnoserbskego gymnaziuma), Charlotte Kušcyc z Dešna a Maks Bagańc z Noweje Cale. Jich stej pśewóźowałej sobuźěłaśerja Instituta za sorabistiku w Lipsku Till Wojto a Liza Waltherowa. W redakciji Casnika jo na nich cakał spisaŕ toś tych smužkow.
Prědna stacija jo była w Depsku wu Šułśic. Šułśic Richard a jogo žeńska Anna (Matusch) stej gósćam wulicowałej něco wót swójogo žywjenja a góspodarjowanja. Wón jo wulicował mjazy drugim wót bombarděrowanja Chóśebuza, kótarež jo wiźeł z torma depšćańskeje cerkwje. Ako 18lětny młoźeńc jo wón 1945 wordował brany k źěłowej słužbje. Woglědarje su słyšali to tšojenje wót slědnych dnjow wójny a wót togo, kak jo naslědku njenaźejucy do wójnskeje pópajźi (Gefangenschaft) padnuł, źož jo w Georgiskej pěś dłujkich lět swójogo młodego žywjenja pśebył.
szl_Latn szl_Latn szl_Latn